**Predkladacia správa**

Ministerstvo hospodárstva Slovenskej republiky predkladá návrh zákona, ktorým sa mení a dopĺňa zákon č. 78/2012 Z. z. o bezpečnosti hračiek a o zmene a doplnení zákona
č. 128/2002 Z. z. o štátnej kontrole vnútorného trhu vo veciach ochrany spotrebiteľa
a o zmene a doplnení niektorých zákonov v znení neskorších predpisov, aby zabezpečilo prebratie smernice Komisie 2012/7/EÚ z 2. marca 2012, ktorou sa na účely prispôsobenia technickému pokroku mení a dopĺňa časť III prílohy II k smernici Európskeho parlamentu a Rady 2009/48/ES o bezpečnosti hračiek. Cieľom je znížiť povolené hodnoty kadmia v hračkách. Návrh zákona sa predkladá na základe uznesenia vlády Slovenskej republiky
č. 477/2012 z 19. septembra 2012.

V návrhu zákona sa zohľadnili aj poznatky z aplikačnej praxe pri implementácii zákona č. 78/2012 Z. z. o bezpečnosti hračiek a o zmene a doplnení zákona č. 128/2002 Z. z. o štátnej kontrole vnútorného trhu vo veciach ochrany spotrebiteľa a o zmene a doplnení niektorých zákonov v znení neskorších predpisov. Na základe týchto skúseností vyplynula nevyhnutnosť spresniť niektoré ustanovenia platného zákona. Návrh zákona reaguje aj na nové legislatívne pravidlá Európskej komisie v oblasti bezpečnosti hračiek a upravuje možnosť transponovať ďalšie smernice Komisie formou všeobecne záväzného právneho predpisu.

Návrh zákona je v súlade s Ústavou Slovenskej republiky a inými zákonmi Slovenskej republiky a s právom Európskej únie.

Predložený návrh zákona nebude mať vplyv na verejné financie, podnikateľské prostredie, životné prostredie a informatizáciu spoločnosti a nebude mať ani sociálne vplyvy.

Materiál sa na rokovanie Legislatívnej rady vlády SR predkladá s rozporom, ktorý má predkladateľ s Úradom pre normalizáciu, metrológiu a skúšobníctvo Slovenskej republiky.republiky.